જોકે છેલ્લા પચીસ ત્રીસ વર્ષમાં થયેલ આંદોલનોનો ઇતિહાસ તપાસો તો જાણવા જેવું ઘણું મળે. આંદોલનો શાંત પાણીમાં પથરો નાખતા થતાં આંદોલનો જેટલા સરળ અને પ્રેડીકટેબલ નથી હોતા. પ્રજાને ઉપરથી આંદોલન નિષ્ફળ ગયેલું લાગે ત્યારે ઘણીવાર આંદોલનકારી નેતા રાતોરાત કરોડપતિ બની જાય છે કે એને કોક પ્રોજેક્ટમાં કે કંપનીમાં પાર્ટનરશીપ મળી જાય છે. સફળ આંદોલનથી પ્રજાને બીજું કશું મળે કે ન મળે એક નેતા જરૂર મળે છે, જેની સામે પ્રજા ભવિષ્યમાં નવા આંદોલનો કરે છે. પૂર્વાશ્રમમાં યુનિયન લીડર તરીકે નામ કાઢનાર જ્યોર્જ ફર્નાન્ડીસ જ્યાં યુનિયનબાજી બિલકુલ ન ચાલે તેવા ડિફેન્સ ખાતાના મંત્રી બને છે. નવનિર્માણ આંદોલન જે ચીમનલાલને ગાદીવિમુખ કરે છે તો વરસો પછી એજ પ્રજા એજ ચીમનલાલને ગાદી આપે છે. અહિ ગુજરાતમાં અનામત આંદોલન કોમી હુલ્લડમાં ફેરવાઈ જાય છે તો આંદોલનના નેતાઓ પાણીમાં પણ બેસી જાય છે.